Numeri

Numeri is 't veerde book vaan de Biebel en behuurt tot de Pentateuch of Thora. De term Numeri is 'n vertaoling vaan 't Grieks Arithmoi en sleit op de sommatie vaan lede vaan Joedse stamme in 't ierste sjapiter. De Hebreeuwse naom is Bahidmar, sjriefwijs במדבר. 't Book besjrijf de toch vaan de Joede door de weuste tot aon de revier de Jordaan.

Samevatting
De Joede weure in twelf stamme opgedeild en alle manslui vaan twinteg jaor en awwer weure getèld: ze zien mèt 603.550. De stam vaan de Leviete weurt neet mètgetèld (1). De manslui vaan de twelf stamme vörme e leger op Gods aonwijzinge (2). De Leviete, die mèt 8600 zien, mote zörge veur 't tabernakel (3). Ze weure in drei femilies verdeild, die eder hun eige take kriege (3 t/m 6). De twelf stamme bringe hun offer (7) en de Leviete weure ingewijd (8), boenao 't Pesachfies gevierd weurt, en um 't tabernakel 'n wolk versjijnt (9).

In opdrach vaan d'n Hier maak Mozes twie zèlvere trompötte veur 't volk bijein te rope en veur wijer te trèkke (10). 't Volk klaog um ziene noed (11) en zelfs Aäron en Mirjam klaoge Mozes aon, umtot heer mèt 'n Nubische vrouw getrouwd is. D'n Hier straf ze daoveur (12). Mozes sjik twie verkinners nao Kanaän, die verslaag oetbringe, en 't e land vaan mèlk en honing neume (13). De Joede zien evels bevrees veur de krach vaan de volker die dao al woene (14). God gief alvas instructies veur es me strak in Kanaän aonkump (15). Korach, 'ne Leviet, betwis de otoriteit vaan Moses en Aäron; heer weurt daoveur gestraf door God mèt zienen doed, wie ouch zien volgelinge (16). Vaan hun voorbakke liet heer plate make die 't tabernakel mote bedèkke (17). D'n Hier stèlt Aäron en zien femilie verantwoordelek veur 't tabernakel. De Leviete mage vaan 't Joedse volk 'n tiende es belasting vraoge, vaan de tiende moot weer e tiende deil aon de preesters aofgestande weure (18). God gief Mozes instructies euver ritueel zuveringswater (19). Mirjam en Aäron sterve en de keuning vaan Edom weigert de Joede d'n doortoch, zoetot ze um mote trèkke (20). In de Negev versloon ze 't riek Arad. Es de Joede andermaol klaoge sjik d'n Hier giftege slange op ze aof. De Joede versloon de Amoriete en 't riek Basan (21). Hun koms zejt angs bij de Kanaänitische keuninge Bileam en Balak (22); Bileam begrip nao ingevinge vaan d'n Hier tot heer dit volk moot zegene, boedoor vreigel tösse hun oontsteit (23, 24). Es väöl Joede d'n aofgod Baäl goon veriere liet d'n Hier 'n epidemie euver hun koume die 24.000 slachoffers eis (25). Daonao weure de Israëliete obbenuits getèld (26). Mozes verdeilt 't land door loterij; ouch dochters vaan manslui die gein zäöns höbbe mage mètdeile (26, 27). Mozes, dee al aajd weurt, draag 't leidersjap vaan 't Joedse volk euver aon Jozua (27). D'n Hier zèt oeterein wie de offers door 't volk, zoewel op gewoen es op hoegtijdaog, oet mote zien (28, 29), en wie vrouwe ziech aon geloftes mote hawwe (30). De Joede euvervalle en beplundere de Midjaniete, en daan weurt e deil vaan Kanaän, 't land t'n ooste vaan de Jordaan, touwbedeild aon de stamme Ruben en Gad (32). Nao 'n lies vaan rösplaotse op de route vaan Egypte nao Kanaän (33), volge de grenze (33) en wijer verdeiling vaan 't Belouf Land oonder de stamme (34) en de Leviete (35). 't Book slut aof mèt e paar gebojer euver erving en houwelek (36).

Externe link
 במדבר Bamidbar - Numeri op 't origineel Hebreeuws

Categorie:Aud Testemènt
Categorie:Tenach